Babelscape/SREDFM huggingface dataset:
Αλέξιος Ραρτούρος

Ο Αλέξιος Ραρτούρος ήταν Έλληνας λόγιος του 16ου αιώνα.
Ρωµιάνικο κόμμα

Το Ρωµιάνικο κόμμα ήταν ο ένας από τους δύο πολιτικούς σχηματισμούς της Ζακύνθου, ο άλλος ήταν ο Λομπαρδιανός.

Ιδρύθηκε το 1880 από τον Σπυρίδωνα Ρώμα ο οποίος το 1879 είχε εκλεγεί ήδη βουλευτής Ζακύνθου, και η ονομασία του προέρχεται από το όνομα της οικογένειας Ρώμα. Ο σχηματισμός έπαψε να υπάρχει το 1940 με την κήρυξη του Β΄παγκοσμίου πολέμου.
Μπένι Χιλ

Ο Μπένι Χιλ ("Alfred Hawthorne "Benny" Hill", 21 Ιανουαρίου 1924 – 20 Απριλίου 1992) ήταν Άγγλος κωμικός, διάσημος για την εκπομπή του The Benny Hill Show.
Λάζαρος Φυτάλης

Ο Λάζαρος Φυτάλης (1831-1909) υπήρξε διακεκριμένος Έλληνας γλύπτης από την Τήνο.
Ασπαρούχ

Ο Ασπαρούχ ("Аспару̀х", 640 - 701) ήταν Βούλγαρος ηγεμόνας (Κάνας, кънѧѕь, kŭnędzĭ) κατά το δεύτερο μισό του 7ου αιώνα και θεωρείται ως ο ιδρυτής της πρώτης Βουλγαρικής αυτοκρατορίας το 681. Συναντάται επίσης ως Ισπερίχ και το όνομά του σημαίνει "αυτός που έχει ψυχή αλόγου".

Θεωρείται γενάρχης του σύγχρονου βουλγαρικού έθνους. Υπό την ηγεσία του μερικές χιλιάδες άνθρωποι, φυγάδες από τις στέπες της Ουκρανίας, εγκαταστάθηκαν στα Βαλκάνια σε πείσμα της βυζαντινής υπερδύναμης και συγκρότησαν την Πρώτη Βουλγαρική Αυτοκρατορία, πρόγονο της σημερινής Βουλγαρίας (αν και τα εδάφη τους δεν ταυτίζονται γεωγραφικά).
Μέτσο Τζεμαλή

Ο Μέτσο Τζεμαλή (Εχίνος, 10 Μαρτίου 1937 - Αλεξανδρούπολη, 20 Δεκεμβρίου 2019) ήταν Μουφτής της Κομοτηνής.
Συνθήκη του Περθ

Η Συνθήκη του Περθ υπογράφτηκε το 1266 και με αυτή δόθηκε τέλος στη στρατιωτική σύγκρουση μεταξύ της Νορβηγίας, υπό τον βασιλιά Μάγκνους Δ' και της Σκωτίας, υπό τον βασιλιά Αλέξανδρο Γ' για την κυριαρχία των Εβρίδων και τη Νήσο του Μαν.

Οι Εβρίδες και η Νήσος του Μαν αποτελούσαν νορβηγικό έδαφος όταν η Σκωτία και η Νορβηγία ακόμη σχηματίζονταν ως κανονικά έθνη κράτη, και ο νορβηγικός έλεγχος είχε επισημοποιηθεί το 1098, όταν ο Έντγκαρ της Σκωτίας παραχώρησε τα νησιά στον Μάγκνους Γ' της Νορβηγίας. Για τους Νορβηγούς, αποτελούσαν τις λεγόμενες Νότιες Νήσους ("Sudreys").

Η συνθήκη συμφωνήθηκε μετά την ναυτική Μάχη του Λαργκς το 1263. Ο Μάικλ Λυντς έχει συγκρίνει τη σημασία του συμφώνου με αυτήν της Συνθήκης της Υόρκης του 1237. Η Συνθήκη της Υόρκης όρισε ένα σύνορο μεταξύ Αγγλίας και Σκωτίας, περίπου το ίδιο με το σύγχρονο όριο.

Το Λαργκς συχνά θεωρείται ως μεγάλη σκωτική νίκη, αλλά οι Νορβηγικές δυνάμεις, οδηγούμενες από τον βασιλιά Χάακον Δ', δεν παραδόθηκαν πλήρως στη μάχη και το αποτέλεσμα δεν ήταν οριστικό. Ο Χάακον είχε σχεδιάσει να ανανεώσει την στρατιωτική δράση το επόμενο θέρος, αλλά πέθανε στο Όρκνεϊ κατά τη διάρκεια του χειμώνα. Ο διάδοχος του, βασιλιάς Μάγκνους Δ', ζήτησε ειρήνη και ασφάλισε τη Συνθήκη του Περθ.

Στη συνθήκη, η Νορβηγία αναγνώρισε τη σκωτική κυριαρχία στα αμφισβητούμενα εδάφη σε αντάλλαγμα ενός ποσού 4000 μάρκων και μια ετήσια πρόσοδο 100 μάρκων. Η ετήσια πρόσοδος πληρώθηκε πραγματικά κατά τις επόμενες δεκαετίες. Η Σκωτία επιβεβαίωσε επίσης τη νορβηγική κυριαρχία στο Σέτλαντ και το Όρκνεϊ.
Βίλχελμ Ράιχ

Ο Βίλχελμ Ράιχ ("Wilhelm Reich", 24 Μαρτίου 1897 - 3 Νοεμβρίου 1957) ήταν Αυστριακός ψυχαναλυτής, μέλος της δεύτερης γενιάς ψυχαναλυτών μετά τον Σίγκμουντ Φρόυντ και μία από τις πιο ριζοσπαστικές προσωπικότητες στην ιστορία της ψυχιατρικής.

Σε νεαρή ηλικία υπήρξε διακεκριμένος ψυχαναλυτής, μαθητής του Σίγκμουντ Φρόυντ και όντας Μαρξιστής, υπήρξε δραστήριο μέλος του Κομμουνιστικού Κόμματος της Γερμανίας από το 1928 ως το 1933. Εντούτοις, στις αρχές της δεκαετίας του 1930 οι νεωτερικές ψυχολογικές θεωρίες και οι πολιτικές απόψεις που διατύπωνε τον έφεραν σε ρήξη τόσο με το ψυχαναλυτικό κίνημα όσο και με τους κομμουνιστές. 
Μετά την άνοδο του Χίτλερ στην εξουσία το 1933 μετανάστευσε στη Σκανδιναβία, όπου τα αποτελέσματα της έρευνάς του στον χώρο, της βιολογίας, πλέον, τον απομάκρυναν από τις επικρατούσες ψυχαναλυτικές απόψεις. Από το 1940 μέχρι τον θάνατό του το 1957 έζησε στις ΗΠΑ. Εκεί οι ιδέες του εξελίχθηκαν περαιτέρω, ώσπου ενοποιήθηκαν σε μια νέα, επιστημονική (σύμφωνα με τον ίδιο και τους υποστηρικτές των θεωριών του) συνολική θεώρηση της ανθρώπινης παθολογίας και φύσης την οποία ονόμασε «οργονομία». Κυρίαρχη έννοια της οργονομίας είναι η «οργόνη» που περιγράφεται ως ένα πανταχού παρόν, ελεύθερο από μάζα υπόστρωμα ενέργειας, όπως το κβαντικό κενό, από το οποίο δημιουργούνται δευτερογενώς η ύλη, η ζωή και οι φυσικοί νόμοι.

Υπήρξε ένας από τους πλέον αμφιλεγόμενους διανοητές της σύγχρονης εποχής. Το φιλόδοξο εγχείρημα του, να αμφισβητήσει τα υφιστάμενα συστήματα σκέψης και να ανατρέψει βασικές επιστημονικές αντιλήψεις, απέκτησε πολυάριθμους υποστηρικτές και επικριτές. Αν και οι πρώτοι τον χαρακτηρίζουν μεγαλοφυή και πρωτοπόρο, για τους τελευταίους, δεν ήταν παρά μεγαλομανής, παρανοϊκός, ή ακόμη και «απατεώνας πρώτου μεγέθους».

Έγινε γνωστός κυρίως μέσα από βιβλία, όπως "Η Μαζική Ψυχολογία του Φασισμού" (1933), "Η Ανάλυση του Χαρακτήρα" (1933), "Άκου Ανθρωπάκο" (1948) κ.α. Επηρέασε γνωστούς ψυχοθεραπευτές, καλλιτέχνες και διανοούμενους. Η κριτική του απέναντι στα κοινωνικά και σεξουαλικά ήθη ενέπνευσε τα νεανικά κινήματα αμφισβήτησης των δεκαετιών του 1960 και 1970. Κάποιοι υποστηρίζουν, ακόμη, πως η συμβολή του στην εξέλιξη της επιστήμης της ψυχολογίας του περασμένου αιώνα, αν και παραγνωρισμένη, υπήρξε ουσιαστική. Ωστόσο, οι ιδέες τις οποίες ο ίδιος ξεχώριζε ως σημαντικότερες, καθώς αποτέλεσαν τη βάση του νέου επιστημονικού παραδείγματος που πρότεινε, δεν έτυχαν ποτέ ευρείας αποδοχής. Αντίθετα, η επιμονή με την οποία τις υποστήριζε κόστισε στον Ράιχ, σε κάποιο βαθμό, την επιστημονική του υπόληψη και τον οδήγησε σε αρκετές αναγκαστικές μετακινήσεις υπό την πίεση αντιδράσεων και διώξεων. Τη δεκαετία του 1950 η αντιπαράθεση του με τον Οργανισμό Τροφίμων και Φαρμάκων των ΗΠΑ σχετικά με την ιατρική εφαρμογή της οργονομίας κορυφώθηκε με μια πολυσυζητημένη δικαστική διαδικασία η οποία είχε δυσμενή έκβαση για τον ίδιο και το έργο του. Μέρος των βιβλίων του καταστράφηκε στην πυρά από τις αμερικανικές αρχές (τα υπόλοιπα λογοκρίθηκαν) και ο Ράιχ οδηγήθηκε στη φυλακή, όπου πέθανε στιγματισμένος και περιθωριοποιημένος αλλά βέβαιος, παρ' όλα αυτά, για τη σπουδαιότητα των επιτευγμάτων του.
Μεσιέ 34

Το Μεσιέ 34 (γνωστό και ως Μ39 και NGC 1039) είναι ανοικτό σμήνος αστέρων σε απόσταση περίπου 1.400 ετών φωτός από τη Γη, στον αστερισμό Περσέα.
Νόμος του Στέμματος της Ιρλανδίας 1542

Ο Νόμος του Στέμματος της Ιρλανδίας 1542 είναι ένας Νόμος του Κοινοβουλίου της Ιρλανδίας (33 Hen 8 c. 1), που δηλώνει ότι ο Βασιλιάς Ερρίκος Η΄ της Αγγλίας και οι διάδοχοι του θα ήταν επίσης Βασιλείς της Ιρλανδίας. Από το 1171 ο μονάρχης της Αγγλίας έφερε τον τίτλο Λόρδος της Ιρλανδίας. Ο τίτλος του νόμου έλεγε Ένας Νόμος ότι ο Βασιλιάς της Αγγλίας, οι Κληρονόμοι και Διάδοχοί του, είναι Βασιλείς της Ιρλανδίας.

Μια από τις συνέπειες του Νόμου ήταν ότι το 1555, ο Πάπας Παύλος Δ΄ εξέδωσε μια παπική βούλα κηρύσσοντας ότι ο Φίλιππος Β΄ της Ισπανίας και η Βασίλισσα Μαίρη ήταν Βασιλιάς και Βασίλισσα της Ιρλανδίας. Αφότου η Μαίρη πέθανε το 1558, ο Φίλιππος δεν διεκδίκησε το στέμμα, αλλά η αρχή εγκαθιδρύθηκε ότι το Στέμμα της Ιρλανδίας, και ο προσωπικός του σύνδεσμος στην Αγγλική μοναρχία, αναγνωρίσθηκε το 1555 από την Αγία Έδρα. 

Αυτός ο Νόμος έχει ανακληθεί στη Δημοκρατία της Ιρλανδίας από την Νόμος της Αναθεώρησης του Νόμου των Ψηφισμάτων (Προ της Ένωσης Ιρλανδικά Ψηφίσματα) 1962, αλλά είναι ακόμη σε ισχύ στη Βόρεια Ιρλανδία. Ο βραχύς τίτλος απονεμήθηκε από έναν Νόμο του 1951.

Στη Βόρεια Ιρλανδία ο Νόμος θεωρεί προδοσία να τεθεί σε κίνδυνο ο/η Μονάρχης ή η περιουσία του/της του Στέμματος. Αυτό ήταν αδίκημα με ποινή θανάτου έως το 1998.
410 Χλωρίς

Η 410 Χλωρίς (Chloris), που δεν πρέπει να συγχέεται με τον αστεροειδή 8 Χλωρίς (FLora), είναι ένας μεγάλος αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 8,3. Ανακαλύφθηκε το 1896 από τον Γάλλο αστρονόμο Ωγκύστ Σαρλουά, που παρατηρούσε από τη Νίκαια, και πήρε το όνομά της από τη νύμφη Χλωρίδα στην ελληνική μυθολογία. Με τη σειρά της, η 410 Χλωρίδα έδωσε το όνομά της στην «Οικογένεια αστεροειδών της Χλωρίδος».
Ιπέκιο

H Πέγια ή Πετς -ή Ιπέκιο όπως εμφανίζεται η πόλη σε παλιότερες ελληνικές εκκλησιαστικές πηγές- (αλβανικά: (αόρ.) Pejë/ (οριστ.) Peja, σερβικά: (λατ.) Peć/ (κυριλ.) Пећ) είναι πόλη του Κοσσυφοπεδίου, 70 χλμ δυτικά της πρωτεύουσας Πρίστινα και λίγα χιλιόμετρα από τα σύνορα του Μαυροβουνίου. Είναι κτισμένη στους πρόποδες των Καταραμένων Ορέων (αλβ.: Bjeshkët e Nemuna, σερβ.: Prokletije) και διασχίζεται από τον ποταμό Μπίστριτσα (Bistrica).

Ο πληθυσμός της πόλης υπολογίζεται σε 82.300 κατοίκους (2009). Κατοικείται σχεδόν εξ ολοκλήρου από Αλβανούς και έχει ανατολίτικο χαρακτήρα, με τα τεμένη, τα παζάρια και τα παλιά τούρκικα σπίτια της.
Dollhouse

Dollhouse είναι μια αμερικάνικη σειρά περιπέτεια φαντασίας, η οποία είναι γραμμένη και σκηνοθετημένη από τον Joss Whedon.
Η σειρά έκανε πρεμιέρα στην Αμερική στις 13 Φεβρουαρίου 2009 από το τηλεοπτικό δίκτυο "FOX" και ολοκληρώθηκε στις 29 Ιανουαρίου 2010 μετά από δυο σεζόν και η κάθε μια αποτελούνταν από 13 επεισόδια.

Η σειρά ακολουθεί την Echo("Έκο"), η οποία είναι active και δουλεύει στο Dollhouse("Κουκλόσπιτο"), το οποίο είναι ένα μυστικό και παράνομο μέρος όπου οι πελάτες με χρήμα μπορούν να νοικιάσουν “Αctives”, ανθρώπους δηλαδή που έχουν προγραμματιστεί για να εκπληρώνουν αποστολές. Η Έκο είναι η καλύτερη αποστολέας και σε κάθε επεισόδιο αναλαμβάνει και μια διαφορετική αποστολή, μετά από κάθε αποστολή η μνήμη των Actives διαγράφεται, ομώς υπάρχει περίπτωση κάποια ψήγματα αναμνήσεων να μείνουν. Στο ρόλο της Έκο, η Eliza Dushku.
Στην Ελλάδα η σειρά προβάλλεται από το συνδρομητικό κανάλι FX.
Ευαγγελία Νίκα

Η Ευαγγελία Νίκα (ως Ευαγγελία Ρούσου, Αθήνα 1881 - Αθήνα 1902) ήταν Ελληνίδα πρωταγωνίστρια της ελληνικής θεατρικής σκηνής.
Αντιγόνη Παπαμικροπούλου

Η Αντιγόνη Παπαμικροπούλου (Πάτρα 1889 - 23 Μαρτίου 1980), ήταν Ελληνίδα πιανίστα και συνθέτης.

Γεννήθηκε στην Πάτρα αλλά έζησε τα πρώτα παιδικά της χρόνια στη Μασσαλία , σε ηλικία 5 ετών η οικογένεια της επέστρεψε στην Πάτρα. Από μικρή ηλικία έδειξε κλίση στη μουσική και πήρε τα πρώτα μαθήματα στη σχολή Κλειδοκυμβάλου της Αντωνάκη, επτά ετών έπαιξε πρώτη φορά μπροστά στο κοινό στην αίθουσα της φιλαρμονικής Πατρών παίζοντας την πρώτη σονάτα του Μπετόβεν. 

Σπούδασε επί πέντε έτη στη μουσική βασιλική ακαδημία του Λονδίνου πιάνο και σύνθεση , και αποφοίτησε με άριστα . Επιστρέφοντας στην Πάτρα έδωσε πολλές παραστάσεις και διαλέξεις στο τοπικό παράρτημα του λυκείου Ελληνίδων και στη Φιλαρμονική Πατρών , δίδαξε πιάνο σε νέους και νέες της πόλης , επίσης αρθρογραφούσε στον τοπικό τύπο σε θέματα που αφορούσαν την μουσική. 

Μετέβη στο Λονδίνο όπου έμεινε ένα χρόνο και έδωσε πολλές παραστάσεις πιάνου , εκεί έγραψε τις πρώτες συνθέσεις της για πιάνο, το "κλάμα του βοσκού", το "καημένα Ελληνόπουλα" , "της Αρκαδιάς το διάσελο" και το "Ελληνόπουλα μου γεια σου". Στο Λονδίνο μάλιστα εξέδωσε και τη ποιητική συλλογή "το κλάμα του βουνού". Επιστρέφοντας από το Λονδίνο εγκαταστάθηκε στην Πάτρα δίνοντας πολλές παραστάσεις εκεί αλλά και στην Αθήνα. Η σύνθεση της "ο χορός του λευκού ρόδου" βραβεύτηκε με το Ανώτατο βραβείο της βασιλικής μουσικής ακαδημίας Λονδίνου (Highest Award). Άλλη σύνθεση της η "Καλαβρυτινή σουίτα" εκδόθηκε στην Λειψία. 

Αδελφές της ήταν η Ισμήνη επίσης πιανίστα και η Ηλέκτρα πιανίστα συγγραφέας και ηθοποιός. Συγγενικούς δεσμούς με την Α. Παπαμικροπούλου έχουν οι Ανδρέας και Θάνος Μικρούτσικος.
Μοισία

Μοισία (λατινικά: Provincia Moesiarum, επαρχία των Μοισών) ονομαζόταν κατά την αρχαιότητα η περιοχή των βορείων Βαλκανίων κοντά στον Δούναβη, η οποία κατόπιν τον 1ο αι. μ.Χ. έγινε επαρχία της Ρωμαϊκής Αυτοκρατορίας.

Η επαρχία γνώρισε πολλές διασπάσεις στο πέρασμα των χρόνων, όμως η ονομασία της παρέμεινε επί πολλούς αιώνες σε χρήση ως ευρύτερος γεωγραφικός όρος, περιγράφοντας τα εδάφη από τον ποταμό Δούναβη (Β) έως τις οροσειρές του Σάρου και του Αίμου (Ν) και από τον ποταμό Δρίνο (Δ) μέχρι τη Μαύρη Θάλασσα (Α). Με βάση το σημερινό χάρτη της Βαλκανικής Χερσονήσου, περιείχε τη βόρεια Βουλγαρία, μεγάλα τμήματα της Σερβίας και της Βόρειας Μακεδονίας, καθώς και λίγα εδάφη της Ρουμανίας - Μολδαβίας - Ουκρανίας που βρίσκονται κοντά στις εκβολές του Δούναβη.
Ηρακλής Χαλικιόπουλος

Ο Ηρακλής Χαλικιόπουλος (1855 - 1937) ήταν από τους πρώτους Έλληνες δραματικούς ηθοποιούς στην ιστορία του νεοελληνικού θεάτρου.

Γεννήθηκε το 1855. Από νωρίς τον μάγεψε το θέατρο και αν και αυτοδίδακτος γρήγορα διακρίθηκε σε δραματικούς και λεπτούς κωμικούς ρόλους. Με την έναρξη λειτουργίας του Βασιλικού θεάτρου προσλήφθηκε από τους πρώτους στο θίασο αυτού και σχεδόν αμέσως ανέλαβε πρωταγωνιστικούς ρόλους. Πέθανε το 1937. Στην εγκυκλοπαίδεια του Θόδωρου Έξαρχου αναφέρεται ως Χαλκιόπουλος.
Νικόλαος Ματσανιώτης

Ο Νικόλαος Ματσανιώτης (1925 - 2010) ήταν Έλληνας γιατρός και μέλος της Ακαδημίας Αθηνών.
Στέφανος Ματθίας

Ο Στέφανος Ματθίας (1935 - 2009) ήταν διαπρεπής νομικός και πρόεδρος του Αρείου Πάγου.

Γεννήθηκε στην Αθήνα. Σπούδασε νομικά στο πανεπιστήμιο Αθηνών και πραγματοποίησε μεταπτυχιακές σπουδές στη Γαλλία. Το 1961 εισήλθε στο δικαστικό σώμα, το 1990 προήχθη σε αρεοπαγίτη, διετέλεσε διευθυντής της Εθνικής σχολής Δικαστών, αντιπρόεδρος του Αρείου Πάγου και το 1996 επελέγη πρόεδρος του Αρείου Πάγου, θέση στην οποία παρέμεινε μέχρι το 2002 οπότε και του δόθηκε ο τίτλος του επίτιμου προέδρου του Αρείου Πάγου. Κατά τη διάρκεια της θητείας του ήρθε σε σύγκρουση με τον τότε υπουργό δικαιοσύνης Μιχαήλ Σταθόπουλο για την αναθεώρηση του Συντάγματος και τις παρεμβάσεις των πολιτικών στο έργο της δικαιοσύνης.

Μετά τη συνταξιοδότησή του συνέχισε να ασχολείται με τα νομικά παρεμβαίνοντας τακτικά. Ήταν μέλος στο δ.σ. της Κίνησης Πολιτών για μια ανοιχτή κοινωνία καθώς και επίτιμος διδάκτωρ του Εθνικού και Καποδιστριακού πανεπιστημίου Αθηνών. Από μικρός ασχολείτο με τη ζωγραφική με καθηγητή τον γνωστό ζωγράφο Σπύρο Παπαλουκά, το δε μουσείο της πόλεως των Αθηνών έχει κυκλοφορήσει βιβλίο σχετικά με το καλλιτεχνικό του έργο του Στέφανου Ματθία. Επίσης είχε πλούσιο συγγραφικό έργο νομικού περιεχομένου έχοντας δημοσιεύσει περισσότερες από 20 μελέτες ιδιωτικού δικαίου (Μελετήματα ιδιωτικού δικαίου).

Απεβίωσε στην Αθήνα στις 2 Σεπτεμβρίου 2009 από ανακοπή καρδιάς και ενταφιάστηκε στο νεκροταφείο Παλαιού Φαλήρου.
Δημήτρης Παλάζης

O Δημήτρης Παλάζης γεννήθηκε στην Αθήνα στις 5 Ιουλίου 1960.
Ποιητής κατά κύριο λόγο, έχει ασχοληθεί με την πεζογραφία, το δοκίμιο και τη θεατρική συγγραφή. Ποιήματα, πεζά και δοκίμιά του έχουν δημοσιευτεί κατά καιρούς σε περιοδικά, εφημερίδες και στο διαδίκτυο. Έχει βραβευθεί στον Θεατρικό Διαγωνισμό του Φ.Σ. Παρνασσός (2007) για το θεατρικό του "Σεισμογενής περιοχή". Ζει κι εργάζεται στην Αθήνα
Ιωάννης Δαμβέργης

Ο Ιωάννης Δαμβέργης (1862-1938) ήταν Έλληνας λογοτέχνης και δημοσιογράφος. Διετέλεσε πρόεδρος του Εθνικού Θεάτρου (1932) επί κυβερνήσεως Ελευθερίου Βενιζέλου.
Γρηγόρης Παπαζαχαρίας

O Γρηγόρης Παπαζαχαρίας είναι Έλληνας ποδοσφαιριστής που αγωνίζεται ως κεντρικός αμυντικός και ενίοτε ως πλάγιος μπακ και ανήκει στη Θύελλα Καμαρίου για την αγωνιστική περίοδο 2019-20.
Σάλυες

Οι Σάλυες, ή Σαλλούβιοι, (λατινικά "Salluvii"), ήταν αρχαίος λαός της Ευρώπης, της αρχαίας Γαλατίας, που κατοικούσε μεταξύ του Ροδανού και των Άλπεων, στη σημερινή Προβηγκία.

Ο λαός αυτός αρχικά απωθήθηκε από τους αρχαίους Έλληνες που κατοικούσαν στη Μασσαλία. Το 123 π.Χ. ο Ρωμαίος Σέξτιος Καλβίνος τους πολέμησε και κατατρόπωσε ιδρύοντας στην περιοχή τους την πόλη Άκουαι Σέξτιαι (Aquae Sextiae), (σημερινή Αιξ-αν-Προβάνς}.
Όουεν Γουίλανς Ρίτσαρντσον

Ο Όουεν Γουίλανς Ρίτσαρντσον ("Owen Willans Richardson", 26 Απριλίου 1879 – 15 Φεβρουαρίου 1959) ήταν Βρετανός φυσικός ο οποίος το 1928 πήρε το βραβείο Νόμπελ Φυσικής για το έργο του πάνω στη θερμιονική εκπομπή, το οποίο οδήγησε στο νόμο του Ρίτσαρντσον.
Ο Κυνηγός

Ο Κυνηγός (πρωτότυπος τίτλος "Predator") είναι αμερικανική κινηματογραφική ταινία, περιπέτεια επιστημονικής φαντασίας και τρόμου, του Τζον ΜακΤίρναν, με τον Άρνολντ Σβαρτσενέγκερ.
Τζέιμς Τσάντγουικ

Ο Σερ Τζέιμς Τσάντγουικ ("James Chadwick", 20 Οκτωβρίου 1891 – 24 Ιουλίου 1974) ήταν Άγγλος φυσικός, ο οποίος τιμήθηκε με το Βραβείο Νόμπελ Φυσικής το 1935 για την ανακάλυψη του νετρονίου.
Κοινοβούλιο της Βόρειας Ρηνανίας-Βεστφαλίας

Το Κοινοβούλιο της Βόρειας Ρηνανίας-Βεστφαλίας είναι η πολιτειακή δίαιτα του Γερμανικού ομοσπονδιακού κρατιδίου της Βόρειας Ρηνανίας-Βεστφαλίας. Συνέρχεται στο Ντύσσελντορφ και τρεχόντως αποτελείται από 181 μέλη πέντε Κομμάτων. Η τρέχουσα πλειοψηφία είναι ένας συνασπισμός του Σοσιαλδημοκρατικού Κόμματος (SPD) και του Πράσινου Κόμματος, υποστηρίζοντας την κυβέρνηση της Πρωθυπουργού Αννελόρε Κραφτ.
Κρίστι Βανγκέλι

Ο Κρίστι Βανγκέλι (αλβ:"Kristi Vangjeli") είναι διεθνής Αλβανός ποδοσφαιριστής που αγωνίζεται ως πλάγιος μπακ και ανήκει στον Άρη.
Μπρους Σπρίνγκστιν

Ο Μπρους Σπρίνγκστιν ("Bruce Frederick Joseph Springsteen", 23 Σεπτεμβρίου 1949), αποκαλούμενος "Το Αφεντικό" (The Boss), είναι Αμερικανός τραγουδιστής και συνθέτης. Ηχογραφεί τα τραγούδια του και κάνει περιοδείες με το συγκρότημα E Street Band και είναι γνωστός για το είδος heartland rock, το οποίο σημαίνει πως ο ίδιος θεωρεί ότι η ροκ μουσική έχει και κοινωνικό σκοπό, πέρα από την ψυχαγωγία.

Τα τραγούδια του κυμαίνονται από έντονες μπαλάντες ως δυνατά και γρήγορα ροκ εν ρολ κομμάτια.

Τα δύο πιο επιτυχημένα άλμπουμ του, το Born to Run (1975) και το Born in the U.S.A. (1984) αποτελούν την επιτομή τής περιγραφής των καθημερινών "μαχών" των απλών πολιτών στις Ηνωμένες Πολιτείες. Το Born in the U.S.A. τον έκανε έναν απ' τους πιο γνωστούς και δημοφιλείς καλλιτέχνες στη δεκαετία τού '80 εντός των συνόρων. Είναι γνωστός για τις Δημοκρατικές πεποιθήσεις του και έχει στηρίξει τον Γερουσιαστή Τζον Κέρρυ, τον τέως πρόεδρο Μπαράκ Ομπάμα και τη Χίλαρι Κλίντον. Έχει προσφέρει και κοινωνικό έργο στη γενέτειρά του, το Νιου Τζέρσεϊ, αλλά και αλλού, ενώ επίσης "απάντησε" στις επιθέσεις τής 11ης Σεπτεμβρίου με το άλμπουμ του The Rising.

Μέχρι στιγμής, έχει κερδίσει πάμπολλα βραβεία για τη δουλειά του, μεταξύ αυτών 20 βραβεία Γκράμι, 3 Χρυσές Σφαίρες και ένα βραβείο Όσκαρ, ενώ συνεχίζει να διατηρεί έναν τεράστιο αριθμό θαυμαστών ανά τον κόσμο. Το 1999 εισήχθη στο Rock and Roll Hall of Fame. Όσον αφορά τις πωλήσεις, έχει πουλήσει περισσότερα από 65 εκατομμύρια άλμπουμ στις Ηνωμένες Πολιτείες και πάνω από 120 εκατομμύρια σε όλον τον κόσμο.
Συμμαχία '90/Οι Πράσινοι

Η Συμμαχία '90/Οι Πράσινοι (γερμανικά: "Bündnis 90/Die Grünen"), είναι το Γερμανικό κόμμα της Πολιτικής οικολογίας, του οποίου οι πρώτοι περιφερειακοί προκάτοχοι δημιουργήθηκαν τη δεκαετία του 70 μέσα από τα νέα κοινωνικά κινήματα. Ιδρύθηκε τον Ιανουάριο του 1980 στο συνέδριο της Καρλσρούης, στη δυτική Γερμανία με την ονομασία "Οι Πράσινοι". Είναι ένα από τα παλιότερα και σίγουρα το πιο επιτυχημένο από τα πράσινα κόμματα των μεγάλων ευρωπαϊκών χωρών. Με την επανένωση των δύο Γερμανιών, διάφορες οργανώσεις ανθρωπίνων δικαιωμάτων της ανατολικής Γερμανίας σχημάτισαν τη Συμμαχία 90, που προσχώρησε στους Πράσινους το 1993. Η Συμμαχία '90/Οι Πράσινοι συμμετείχε στην ομοσπονδιακή κυβέρνηση από τον Οκτώβρη 1998 μέχρι τον Οκτώβρη 2005.

Οι Πράσινοι είναι μέλος του Ευρωπαϊκού Πράσινου Κόμματος στο οποίο συμμετέχουν και οι Οικολόγοι Πράσινοι της Ελλάδας
Μεσιέ 35

Το Μεσιέ 35 (γνωστό και ως M 35 και NGC 2168) είναι ένα ανοικτό σμήνος σε απόσταση περίπου 2.800 ετών φωτός στον αστερισμό Δίδυμοι. Το σμήνος απλώνεται σε μία περιοχή του ουρανού συγκρίσιμη με το μέγεθος της πανσέληνου.
Μεσιέ 37

Το Μεσιέ 37 (γνωστό και ως "Μ37" και "NGC 2099") είναι το πλουσιότερο ανοικτό σμήνος στον αστερισμό Ηνίοχο. Βρίσκεται σε απόσταση 4.400 ετών φωτός.
Μεσιέ 36

Τo Μεσιέ 36 (γνωστό και ως "Μ36" και "NGC 1960") είναι ένα ανοικτό σμήνος σε απόσταση 4.100 ετών φωτός στον αστερισμό Ηνίοχος.
Πάπας Κάλλιστος Β΄

Ο Πάπας Κάλλιστος Β΄ ("Papa Callisto II", 1060 - 13 Δεκεμβρίου 1124), γεννημένος Γκυ ντε Βιέν, ο τέταρτος γιος του Γουλιέλμου Α΄, κόμη της Βουργουνδίας (1057–87), εκλέχθηκε Πάπας στις 2 Φεβρουαρίου 1119, μετά τον θάνατο του Πάπα Γελάσιου Β΄ (1118–19). Το ποντιφικάτο του διαμορφώθηκε από την Έριδα της Περιβολής, την οποία κατόρθωσε να διευθετήσει μέσω του Κονκορδάτου της Βορμς (το 1122).
Μεσιέ 38

Το Μεσιέ 38 (γνωστό και ως Μ38 και NGC 1912) είναι ένα ανοικτό σμήνος σε απόσταση περίπου 4.200 ετών φωτός στον αστερισμό Ηνίοχος.
Σοφία Ροτάρου

Η Σοφία Ροτάρου (ρωσ. Ротару, София Михайловна, ουκ. Софія Ротару, ρουμ. Sofia Rotaru) είναι γνωστή Σοβιετική, Ουκρανή, Μολδαβή και Ρωσίδα τραγουδίστρια και ηθοποιός.

Η Σοφία Ροτάρου κατέχει τους τίτλους "Πολίτης της Ουκρανίας", "Αξιότιμος κάτοικος της Αυτόνομης Δημοκρατίας της Κριμαίας", "Αξιότιμος κάτοικος του Τσερνόβτσι", καθώς και άλλους πολλούς. Κατοικεί στη Γιάλτα και στο Κίεβο. Η Σοφία Ροτάρου είναι σοπράνο, και στο ρεπερτόριο της υπάρχουν πάνω από 400 τραγούδια στα ρώσικα, ουκρανικά, ρουμανικά, βουλγαρικά, σέρβικα, πολωνέζικα, γερμανικά, ιταλικά, ισπανικά και στα αγγλικά.

Η καριέρα της Σοφίας Ροτάρου έχει μεγάλη επιτυχία στις πρώην χώρες της ΕΣΣΔ, καθώς και σε όλο τον κόσμο. Τα σοβιετικά ΜΜΕ την θεωρούσαν ως μια από τις καλύτερες τραγουδίστριες της χώρας (μαζί με την Άλλα Πουγκατσιόβα και την Εντίτα Πιέχα), ενώ τα ξένα ΜΜΕ, πριν την κατάρρευση της ΕΣΣΔ, την ονόμαζαν "Μαέστρος της ΕΣΣΔ". Σήμερα θεωρείται ως "θρυλική", "βασίλισσα του σόου μπίζνες" καθώς και "χρυσή φωνή της Ουκρανίας".

Δεν ήταν λίγες οι φορές που το καλλιτεχνικό ταλέντο της βραβευόταν με σημαντικά βραβεία, όπως "Αξιότιμος καλλιτέχνης της Ουκρανικής ΣΣΔ" (1973), "Λαϊκός Καλλιτέχνης της Ουκρανικής ΣΣΔ" (1976), "Λαϊκός Καλλιτέχνης της Μολδαβικής ΣΣΔ" (1983), "Λαϊκός καλλιτέχνης της ΕΣΣΔ" (1988), "Βραβείο της Κομσομόλ", "Ήρωας της Ουκρανίας" κ.α.
Μεσιέ 39

Το Μεσιέ 39 (γνωστό και ως "Μ 39" και "NGC 7092") είναι ένα ανοικτό σμήνος σε απόσταση 825 ετών φωτός στον αστερισμό Κύκνος.
Μεσιέ 43

Το νεφέλωμα Μεσιέ 43 από το [[διαστημικό τηλεσκόπιο Χαμπλ|ΔΤΧ]].
To Μεσιέ 43 (γνωστό και ως "M43", "Νεφέλωμα του De Mairan" και "NGC 1982") είναι ένα νεφέλωμα εκπομπής σε απόσταση περίπου 1500 ετών φωτός στον αστερισμό του Ωρίωνα. Το νεφέλωμα του De Mairan είναι μέρος του νεφελώματος του Ωρίωνα και χωρίζεται από αυτό με μία λωρίδα σκόνης. Ανήκει στο πολύ μεγαλύτερο σύμπλεγμα νεφελωμάτων του Ωρίωνα, όπως και το Νεφέλωμα της Αλογοκεφαλής και το Μεσιέ 78.
Μεσιέ 47

Το Μεσιέ 47 (γνωστό και ως Μ47 και NGC 2422) είναι ένα ανοικτό σμήνος σε απόσταση περίπου 1.600 ετών φωτός στον αστερισμό Πρύμνη.
Μεσιέ 46

Το Μεσιέ 46 (γνωστό και ως M 46 και NGC 2437) είναι ένα ανοικτό σμήνος σε απόσταση περίπου 5.400 ετών φωτός στον αστερισμό Πρύμνη.
Μεσιέ 48

To Μεσιέ 48 (γνωστό και ως "Μ48" και "NGC 2548") είναι ένα ανοικτό σμήνος σε απόσταση 1.500 ετών φωτός στον αστερισμό Ύδρα κοντά στα σύνορα με το Μονόκερο.
Έλλη Κοκκίνου

Η Έλλη Κοκκίνου (γεν. 24 Ιουλίου 1970) είναι Ελληνίδα τραγουδίστρια, γεννήθηκε στην Αθήνα και κατάγεται από το Επιτάλιο Ηλείας. Έχει κάνει πάνω από 604.000 πωλήσεις σε άλμπουμ σε εγχώριο και διεθνές επίπεδο. Στην Ελλάδα έχει πουλήσει 254.000 συνολικά δίσκους από το 1998 έως και το 2017. Είναι η 27η εμπορική τραγουδίστρια στην Ελλάδα τα τελευταία 60 χρόνια, και από το 2014 ανήκει στο δυναμικό της Cobalt Music.
Γιάννης Ζέβγος

Ο Γιάννης Ζέβγος (πραγματικό όνομα Γιάννης Ταλαγάνης) (1897 - 1947) ήταν Έλληνας δάσκαλος, δημοσιογράφος, ιστορικός και ανώτατο στέλεχος του ΚΚΕ και του ΕΑΜ έχοντας διατελέσει Υπουργός Γεωργίας στην πρώτη μετακατοχική οικουμενική κυβέρνηση του Γεωργίου Παπανδρέου. Στα πρώτα του γραπτά υπέγραφε ως "Πολύβιος" ενώ στον κομματικό τύπο αρθρογραφούσε μαζί με τη σύζυγό του, Καίτη, υπογράφοντας ως "Ζεύγος" - Ζέβγος για συνωμοτικούς λόγους. Το προσωνύμιό τους αυτό έγινε τελικά το επώνυμό τους. Δολοφονήθηκε τον Μάρτιο του 1947 στη Θεσσαλονίκη.
(119979) 2002 WC19

Το (119979) 2002 WC19 είναι ένα μεταποσειδώνιο αντικείμενο με τροχιακή αντήχηση με τον Ποσειδώνα 1:2, δηλαδή για κάθε δύο περιφορές του Ποσειδώνα γύρω από τον Ήλιο, αυτό κάνει μία. Έχει διάμετρο περίπου 290 χιλιόμετρα. Ανακαλύφθηκε στις 16 Νοεμβρίου 2002.
Προς το παρόν βρίσκεται σε απόσταση 42,4 ΑΜ από τον Ήλιο.
Καγκελάριος της Γερμανίας

Ο Καγκελάριος της Γερμανίας είναι ο αρχηγός της κυβέρνησης της Γερμανίας. Ο επίσημος τίτλος του αξιώματος είναι "Bundeskanzler" ή "Bundeskanzlerin" (Ομοσπονδιακός Καγκελάριος ή Ομοσπονδιακή Καγκελάριος). Στη γερμανική πολιτική το αξίωμα του "καγκελάριου" (γερμανικά: "Kanzler" ή " Kanzlerin") θεωρείται γενικά ισοδύναμο με αυτό του Πρωθυπουργού στις χώρες όπου το πολίτευμα είναι Προεδρευόμενη κοινοβουλευτική δημοκρατία.

Η παρούσα Καγκελάριος της Γερμανίας είναι η Άνγκελα Μέρκελ, η οποία εκλέχθηκε για τέταρτη φορά το 2017. Είναι η πρώτη γυναίκα Καγκελάριος στην πολιτική ιστορία της Γερμανίας.

Το αξίωμα του Καγκελαρίου έχει μια μακρά ιστορία, που ανάγεται πίσω στην Αγία Ρωμαϊκή Αυτοκρατορία. Ο τίτλος περιστασιακά χρησιμοποιήθηκε σε πολλά κράτη της Γερμανόφωνης Ευρώπης. Το σύγχρονο αξίωμα του Καγκελαρίου ιδρύθηκε με την Βόρεια Γερμανική Συνομοσπονδία, της οποίας ο Όττο φον Μπίσμαρκ έγινε Καγκελάριος το 1867. Μετά την Ένωση της Γερμανίας το 1871, το αξίωμα έγινε γνωστό στα Γερμανικά ως "Reichskanzler", αν και συνέχισε να αναφέρεται ως Καγκελάριος στα Ελληνικά. Με το σύνταγμα της Γερμανίας του 1949, ο τίτλος "Bundeskanzler" αναζωογονήθηκε στα Γερμανικά.

Κατά τις διάφορες περιόδους, ο ρόλος του Καγκελάριου ποικίλει. Από το 1871 έως το 1918, ο Καγκελάριος ήταν μόνο υπεύθυνος προς τον Αυτοκράτορα. Με την συνταγματική μεταρρύθμιση το 1918, το Κοινοβούλιο απέκτησε το δικαίωμα να απολύει τον Καγκελάριο. Σύμφωνα με το Σύνταγμα της Βαϊμάρης του 1919, ο Καγκελάριος διοριζόταν από τον Πρόεδρο και ήταν υπεύθυνος προς το Κοινοβούλιο. Μετά τον θάνατο του Προέδρου Χίντενμπουργκ, το Σύνταγμα της Βαϊμάρης τέθηκε αποτελεσματικά στην άκρη κατά την δικτατορία των Ναζί. Το σύνταγμα του 1949 έδωσε στον Καγκελάριο μεγαλύτερες εξουσίες από ότι κατά την Δημοκρατία της Βαϊμάρης, ενώ μείωσε το ρόλο του Προέδρου. Η Γερμανία συχνά σήμερα αναφέρεται ως "καγκελαρική δημοκρατία", αντικατοπτρίζοντας τον ρόλο του Καγκελαρίου ως το πρόσωπο με την ανώτερη εκτελεστική εξουσία.

Από το 1867 34 άτομα έχουν υπηρετήσει ως αρχηγοί της κυβέρνησης της Γερμανίας ή της προκατόχου του, της Βόρειας Γερμανικής Συνομοσπονδίας οι περισσότεροι από αυτούς με τον τίτλο Καγκελάριος.
Οξείδιο του αργιλίου

Οξείδιο του αργιλίου ή αλουμίνα ονομάζεται η ανόργανη χημική ένωση του οξυγόνου και του αργιλίου. Μπορεί να είναι ένυδρη ή άνυδρη. Ο χημικός τύπος του άνυδρου οξείδιου του αργιλίου είναι formula_1 και ο ηλεκτρονιακός τύπος formula_2. Η αλούμινα είναι από τα πιο σκληρά κεραμικά υλικά, ενώ είναι διαδεδομένο και σχετικά φτηνό με καθαρότητα 94%. Συνήθως συναντάται σε διαφανείς κρυστάλλους ή σε άσπρη σκόνη.
Τσβίνγκερ

Το Τσβίνγκερ (Der Dresdner Zwinger) είναι ανάκτορο στη Δρέσδη (γερμ. Dresden) της Γερμανίας, ένα από τα αριστουργήματα της μπαρόκ αρχιτεκτονικής στην Ευρώπη.
Θωμάς Κυπαρίσσης

Ο Θωμάς Κυπαρίσσης (γεννήθηκε στις 26 Μαρτίου 1970) είναι Έλληνας παλαίμαχος διεθνής ποδοσφαιριστής που αγωνιζόταν ως επιθετικός. Κατά τη διάρκεια της καριέρας του αγωνίστηκε για πολλά χρόνια στην Α' Εθνική με τις φανέλες του Πιερικού, της Ξάνθης, του Άρη Θεσσαλονίκης, του ΠΑΣ Γιάννινα και της Λάρισας.
Πάνος Γλυκοφρύδης

Ο Πάνος Γλυκοφρύδης (1930 - 14 Μαρτίου 2010) ήταν ένας από τους γνωστότερους Έλληνες σκηνοθέτες. Γύρισε συνολικά 21 ταινίες μεγάλου μήκους και σκηνοθέτησε τηλεοπτικές σειρές και θεατρικές παραστάσεις.
Νήσος του Διαβόλου

Η Νήσος του Διαβόλου είναι μια βραχώδης πλην όμως έντονα φοινικόφυτη νησίδα του Ατλαντικού ωκεανού που βρίσκεται σε απόσταση περίπου 7 μιλίων από τις ακτές της Γαλλικής Γουϊάνας, ακριβώς απέναντι από τις εκβολές του ποταμού Κουρού.

Η Νήσος του Διαβόλου είναι η μικρότερη νήσος του νησιωτικού συμπλέγματος των νήσων Σαλύ. Πρόκειται για μακρόστενο νησί που εκτείνεται από ΝΔ. προς ΒΑ., συνολικού μήκους 1200 μέτρων και μέγιστου πλάτους, στο βορειότερο τμήμα του, 400 περίπου μέτρων και με μέγιστο υψόμετρο τα 130 μ.. Η νησίδα αυτή είχε μετατραπεί σε φυλακή εγκληματιών και πολιτικών κρατουμένων, χαρακτηριζόμενη έτσι ως «υψίστης ασφαλείας» (μεταφραζόμενο σε «μεγίστης αδυναμίας απόδρασης μέχρις αδύνατης»), που αναδείχθηκε ο προσφιλέστερος τόπος της Γαλλικής Δημοκρατίας για τον εκτοπισμό προδοτών αλλά και των διαφόρων πολιτικών της αντιπάλων, αλλά και από τις πιο κακόφημες φυλακές του κόσμου. Ως φυλακές ξεκίνησαν να λειτουργούν επί αυτοκράτορα της Γαλλίας Ναπολέοντα Γ΄ το 1852. Στην ιστορία της φυλακής αυτής, για κάποιο διάστημα φέρεται να χρησιμοποιήθηκε και ως λεπροκομείο.

Γνωστότερος τρόφιμος των φυλακών αυτών ήταν ο Γαλλοεβραίος αξιωματικός Αλφρέντ Ντρέυφους που καταδικάστηκε για εθνική προδοσία και μεταφέρθηκε εκεί στις 13 Απριλίου του 1895. Στον τετραετή εκεί εγκλεισμό του, μέχρι τις 5 Ιουνίου του 1899 που απελευθερώθηκε έγραψε περί τις 1000 επιστολές που συμπλήρωσε σε ημερολόγιο. Εκτός αυτού στις ίδιες φυλακές μεταφέρθηκαν και πολλοί άλλοι κυρίως πολιτικοί εξόριστοι.

Στον Α΄ Παγκόσμιο Πόλεμο στη νήσο αυτή μεταφέρονταν κυρίως κατάσκοποι και λιποτάκτες προερχόμενοι κυρίως από τις γαλλικές αποικίες που αρνούνταν να πολεμήσουν σε άλλη ήπειρο. 
Στις 17 Ιουνίου του 1938, λίγο πριν την έναρξη του Β' Παγκοσμίου Πολέμου, η Γαλλία κατάργησε την μεταγωγή κρατουμένων σε φυλακές που βρίσκονταν σε αποικίες. Τελικά οι τελευταίοι κρατούμενοι της Νήσου του Διαβόλου εγκατέλειψαν αυτήν 15 χρόνια μετά, το 1953.

Σήμερα η νήσος αυτή που ανήκει στη Γουιάνα παρουσιάζει αξιόλογη τουριστική ανάπτυξη, ως επιλογή χειμερινών διακοπών, παρά και το όνομα που συνεχίζει να διατηρεί.
Βελτιστοποίηση με πολλαπλά κριτήρια

Βελτιστοποίηση με πολλαπλά κριτήρια (ή προγραμματισμός), επίσης γνωστή και ως βελτιστοποίηση με πολλαπλά "αντικείμενα" ή "χαρακτηριστικά" , είναι η διαδικασία της ταυτόχρονης βελτιστοποίησης δυο ή περισσότερων αντικρουόμενων ζητημάτων με διαφόρους περιορισμούς.

Προβλήματα βελτιστοποίησης με πολλαπλά κριτήρια μπορούν να βρεθούν σε διαφόρους τομείς : παράγωγη και σχεδιασμός διαδικασιών, οικονομικά, σχεδιασμό αεροσκαφών, πετρελαϊκές βιομηχανίες, σχεδιασμό αυτοκίνητων, ή οπουδήποτε χρειάζεται να παρθεί η καταλληλότερη απόφαση για την εξισορρόπηση όλων των παραγόντων μεταξύ δυο η περισσότερων αντικρουόμενων στόχων. Μεγιστοποιώντας το κέρδος και ελαχιστοποιώντας το κόστος ενός προϊόντος, μεγιστοποιώντας την απόδοση και ελαχιστοποιώντας την κατανάλωση καυσίμου σε ένα όχημα και ελαχιστοποιώντας το βάρος καθώς μεγιστοποιείται η αντοχή κάποιου εξαρτήματος είναι παραδείγματα προβλημάτων βελτιστοποίηση με πολλαπλά κριτήρια. 

Εάν ένα πρόβλημα βελτιστοποίησης με πολλαπλά κριτήρια είναι καλώς ορισμένο, τότε δεν θα υπάρχει μοναδική λύση η οποία ταυτόχρονα να ελαχιστοποιεί τον κάθε στόχο στο ελάχιστο δυνατό. Σε κάθε περίπτωση ένα κριτήριο πρέπει να έχει φτάσει ένα σημείο τέτοιο ώστε κάθε προσπάθεια επιπλέον βελτιστοποίησής του να έχει ως αποτέλεσμα την υποβάθμιση άλλων κριτηρίων. Το να βρεθεί μια τέτοια λύση, και να πιστοποιηθεί το πόσο καλύτερη είναι συγκριτικά με άλλες (γενικά θα υπάρχουν πολλές) είναι ο σκοπός όταν συντίθεται και λύνεται ένα πρόβλημα βελτιστοποίησης με πολλαπλά κριτήρια.
Λίγια Κεμπεντέ

Η Λίγια Κεμπεντέ (αμχαρική γλώσσα: "ሊያ ከበደ", αγγλική γλώσσα: "Liya Kebede", 1 Μαρτίου 1978) μοντέλο και ηθοποιός από την Αιθιοπία. Δύο φορές εμφανίστηκε στο εξώφυλλο του περιοδικού Vogue. Σύμφωνα με το Forbes, το 2007 ήταν στην 11η θέση στον κατάλογο των καλυτέρων μοντέλων του κόσμου. Από το 2005, είναι πρέσβης της Παγκόσμιας Οργάνωσης Υγείας (WHO) για τη μητέρα και την υγεία των παιδιών. Είναι παντρεμένη και έχει δύο παιδιά: ο γιος - 8 ετών και η κόρη της 4 ετών, από το 2007 κατοικεί στη Νέα Υόρκη.
Χαλκοσκλοδοβσκίτης

Ο Χαλκοσκλοδοβσκίτης (αγγλ. cuprosklodowskite) είναι δευτερεύον ορυκτό του χαλκού και του ουρανίου. Πήρε το όνομά του από την εσφαλμένη πεποίθηση πως το ορυκτό ήταν το χαλκούχο ανάλογο του Σκλοδοβσκίτη (Mg[(UO2)(SiO2OH)]2•5(H2O)), o οποίοw με τη σειρά του ονομάστηκε προς τιμή της Μαρί Κιουρί (το γένος Maria Sklodowska) (1867-1934). Aνακαλύφθηκε το 1933 στο κοίτασμα Kalongwe στην επαρχία Κατάνγκα του Ζαΐρ (όπου και αποτελεί χαρακτηριστικό ορυκτό, type locality TL)
Νέα Ζίχνη

Η Νέα Ζίχνη είναι κωμόπολη της Περιφερειακής Ενότητας Σερρών, παλιότερα έδρα του ομώνυμου δήμου και έδρα της πρώην επαρχίας Φυλλίδος.
Νέα Βρασνά

Τα Νέα Βρασνά είναι παραθαλάσσια κωμόπολη του Νομού Θεσσαλονίκης και έδρα της τοπικής κοινότητας Βρασνών του Δήμου Βόλβης με πληθυσμό 2.577 κατοίκους (). Βρίσκονται στην ανατολική πλευρά των Μακεδονικών τεμπών, 70 χλμ ανατολικά της Θεσσαλονίκης. Οι ακτές της κωμόπολης βραβεύονται κάθε χρόνο με τη Γαλάζια Σημαία.
Μεσιέ 75

Το Μεσιέ 75 (γνωστό και ως "M75" και "NGC 6864") είναι ένα σφαιρωτό σμήνος σε απόσταση περίπου 67.500 ετών φωτός στον αστερισμό Τοξότης. Είναι ένα από τα πυκνότερα γνωστά σφαιρωτά σμήνη.
Μάχη της Λειψίας

Η Μάχη της Λειψίας (ρωσ. "Би́тва под Ле́йпцигом", γαλλ. "Bataille de Leipzig") γνωστή και ως η Μάχη των Εθνών (γερμαν. "Völkerschlacht bei Leipzig"), διεξήχθη στη Λειψία, στο Βασίλειο της Σαξονίας, στις 16-19 Οκτωβρίου 1813. Η Μάχη της Λειψίας ήταν η πιο σημαντική μάχη των Ναπολεόντειων Πολέμων, στην οποία ο Ναπολέων Α΄ της Γαλλίας ηττήθηκε από τους συμμαχικούς στρατούς της Ρωσικής Αυτοκρατορίας, της Αυστριακής Αυτοκρατορίας, του Βασιλείου της Πρωσσίας και του Βασιλείου της Σουηδίας.

Στη μάχη πολέμησαν, και από τις δύο πλευρές, και Γερμανοί στρατιώτες. Στην πρώτη μέρα της μάχης, 16 Οκτωβρίου 1813, ο Ναπολέων αμυνόταν επιτυχώς αλλά, λόγω της πίεσης των Συμμάχων από τα άκρα, αναγκάστηκε να υποχωρήσει στη Λειψία στις 18 Οκτωβρίου. Στις 19 Οκτωβρίου, έχοντας υποστεί μεγάλες απώλειες, υποχώρησε στη Γαλλία.

Η μάχη της Λειψίας υπήρξε πολύ σημαντική μιας και, μετά από αυτή την ήττα, στον Ναπολέοντα απέμεινε μόνο η Γαλλία. Το 1814 άρχισε η επίθεση κατά της Γαλλίας, λόγω της οποίας ο Ναπολέων έχασε τον θρόνο του και εξορίστηκε στη νήσο Έλβα.
Σκάλα του Μιλάνου

Η Σκάλα του Μιλάνου (ιταλικά: "Teatro alla Scala", αναφέρεται συχνά "La Scala"), είναι ένα από τα πιο διάσημα οπερατικά θέατρα στον κόσμο και είναι γνωστό ως "Ο ναός της όπερας". Πήρε την ονομασία της από την ομώνυμη πλατεία του Μιλάνου όπου και βρίσκεται, την Piazza della Scala. Τα κύρια καλλιτεχνικά δρώμενα του θεάτρου, είναι η όπερα, οι παραστάσεις μπαλέτου και οι συναυλίες κλασικής μουσικής. Ο Antonio Bernocchi ήταν ο μέγιστος χρηματοδότης για την ανακατασκευή του Teatro alla Scala στο Μιλάνο που επλήγη από τον βομβαρδισμό του πολέμου και ξανάνοιξε "όπως ήταν και όπου ήταν" στις 11 Μαΐου 1946.
Ζάχος Θάνος

Ο Ζάχος Θάνος (Πειραιάς 1884-Αθήνα 1946) ήταν Έλληνας, ηθοποιός, θιασάρχης και θεατρικός συγγραφέας.

Αποφοίτησε από το Βαρβάκειο Γυμνάσιο Αθηνών και στη συνέχεια φοίτησε στη Νομική Σχολή του Πανεπιστημίου Αθηνών το οποίο όμως εγκατέλειψε προκειμένου ν΄ ασχοληθεί με το θέατρο, παρασυρόμενος από τον ξάδελφό του Πέτρο Λέοντα, στο θίασο του οποίου αρχικά και συμμετείχε.

Το 1912 ο Ζάχος Θάνος έγινε θιασάρχης συνεταιριζόμενος με τον Ηλία Θεοδώρου. Τον επόμενο χρόνο δημιούργησε δικό του θίασο και ίδρυσε το "Θέατρο του Λαού" στη συμβολή των οδών Κολοκυνθούς και Μ. Αλεξάνδρου, στο Μεταξουργείο, στο οποίο και ανέβαζε δικές του επιθεωρήσεις. Σημαντικότερη εξ αυτών ήταν, το 1914, η επιθεώρηση "Σκούπα" που σημείωσε εξαιρετική επιτυχία.

Ο Ζάχος Θάνος έγραψε λιμπρέτα για περίπου εξήντα οπερέτες καθώς και πολλά μονόπρακτα κυρίως δράματα που συνεχίζουν να παίζονται από περιοδεύοντες θιάσους. Επίσης σημαντική επιτυχία είχαν σημειώσει οι οπερέτες του ""Το κορίτσι της γειτονιάς", "Η γυναίκα του δρόμου", "Το αλανάκι", "Πως περνούν οι παντρεμένοι", "Ο άνθρωπος της ταβέρνας", "Γιόλα", "Πονεμένες καρδιές"", "Ο ταχπίνης σερβιτόρος"" κ.ά.

Επίσης έγραψε πολλές επιθεωρήσεις μερικές των οποίων ανέβασε στο Δημοτικό Θέατρο Πειραιά καθώς και θεατρικές διασκευές ξένων μυθιστορημάτων. Είχε ασχοληθεί επίσης και με την ποίηση.
Ρομπέρ Μπραζιγιάκ

Ο Ρομπέρ Μπραζιγιάκ (Robert Brasillach, Περπινιάν 31 Μαρτίου 1909 - Παρίσι 6 Φεβρουαρίου 1945) ήταν Γάλλος συγγραφέας της περιόδου του Μεσοπολέμου. Δοκιμάστηκε στα περισσότερα είδη του γραπτού λόγου και στην εποχή του θεωρείτο ως ανερχόμενο αστέρι των γαλλικών γραμμάτων.

Στις μέρες μας είναι γνωστός κυρίως για το ρόλο του κατά το Β' Παγκόσμιο Πόλεμο, όταν υπήρξε ένθερμος προπαγανδιστής της Κυβέρνησης του Βισύ και εν γένει της κατάκτησης της πατρίδας του από το Τρίτο Ράιχ. Για τη δράση του αυτή συνελήφθη ως δωσίλογος μετά την απελευθέρωση της Γαλλίας, οδηγήθηκε σε δίκη και τουφεκίστηκε. Έκτοτε αποτελεί πρόσωπο-σύμβολο της γαλλικής Άκρας Δεξιάς.
HICAS

Το HICAS (High Capacity Actively Controlled Steering) ή αλλιώς Haikyasu είναι ένα σύστημα τετραδιεύθυνσης που δημιουργήθηκε από τη Nissan και πρωτοεμφανίστηκε το 1985 στο Nissan Skyline R31.<br> Κατά την διάρκεια των ετών το σύστημα εξελίχτηκε και χρησιμοποιήθηκε σε πλειάδα άλλων μοντέλων τόσο της Nissan όσο και της θυγατρικής της Infiniti.
Διονύσιος Αιγινήτης

Ο Διονύσιος Αιγινήτης (πριν την επανάσταση του 1821 - 31 Οκτωβρίου 1884) ήταν Έλληνας ευεργέτης.
Ιωάννης Βαρύκας

Ο Ιωάννης Βαρύκας (; - 1871) ήταν Έλληνας ευεργέτης.
Δημήτριος Πλατυγένης

Ο Δημήτριος Πλατυγένης (1803 -1856) ήταν Έλληνας πρωτεργάτης της Επανάστασης του 1821 και ευεργέτης του Εθνικού Πανεπιστημίου.
Μουσείο Μούχα

thumb|right|255px|Το Μουσείο Μούχα
Το Μουσείο Μούχα (τσεχικά: "Mucha Museum") στεγάζεται στο μπαρόκ Μέγαρο Kaunicky της Πράγας επί της οδού Panska αριθ. 7 στο κέντρο της πόλης και είναι το πρώτο στον κόσμο μουσείο αφιερωμένο στη ζωή και το έργο του Τσέχου της Αρ Νουβό καλλιτέχνη Άλφονς Μούχα (Alfons Mucha, 1860 - 1939).
Δημήτριος Μπερναρδάκης

Η [[έπαυλη Μπερναρδάκη]] στη Αγία Πετρούπολη
Ο Δημήτριος Μπερναρδάκης (1799 - 28 Μαΐου 1870) ήταν Έλληνας έμπορος και ευεργέτης του Εθνικού Πανεπιστημίου.
Φρεντερίκ Μπαστιά

Ο Κλωντ Φρεντερίκ Μπαστιά (γαλλ. "Claude Frédéric Bastiat", Μπαγιόν, 30 Ιουνίου 1801 – Ρώμη, 24 Δεκεμβρίου 1850) ήταν Γάλλος πολιτικός και οικονομολόγος, θιασώτης του κλασικού φιλελευθερισμού και μέλος της γαλλικής βουλής. Πρωτοστάτησε στην ανάπτυξη της σημαντικής οικονομικής έννοιας του «κόστους ευκαιρίας», ενώ συνέγραψε την πολύτιμη «"παραβολή της σπασμένης τζαμαρίας"». Οι ιδέες του διαμόρφωσαν τη φιλελεύθερη και την αυστριακή σχολή σκέψης.
Ελευθερία Κουντούρη

Η Ελευθερία Κουντούρη είναι Ελληνίδα ποιήτρια, λογοτέχνις, δημοσιογράφος και ζωγράφος. Πορτρέτα, αφιερώματα, δοκίμια και κριτικά σημειώματά της έχουν δημοσιευτεί από το 1980 έως σήμερα σε εφημερίδες, περιοδικά, εγκυκλοπαίδειες, και ανθολογίες στην Ελλάδα και στο εξωτερικό για το ποιητικό και πεζογραφικό έργο της Ελευθερίας Κουντούρη που γεννήθηκε το 1952 στην Αθήνα, όπου μόνιμα ζει και εργάζεται. Η Ελευθερία Κουντούρη σπούδασε γαλλική φιλολογία και ζωγραφική. Ασχολείται με τη μετάφραση και τη δημοσιογραφία.

Η ποίησή της έχει μεταφραστεί στην Αγγλική, Ρωσική, Ιταλική, Πολωνική, Ισπανική και Γαλλική γλώσσα.

Έχει παρουσιαστεί στο ελληνικό ραδιόφωνο και στην τηλεόραση με συνεντεύξεις και αποσπάσματα του λογοτεχνικού της έργου.
Το 2002 το Πανεπιστήμιο της Ινδιανάπολης επέλεξε τη διάλεξή της με τίτλο "Η Φιλοσοφία της Ποίησης", για ν' ακουστεί στην επετειακή της εκδήλωση που έγινε στη Στοά του Βιβλίου.
Βραβείο Ισραήλ

Το Βραβείο Ισραήλ είναι βραβείο που απονέμεται ετήσια την ημέρα τις ανεξαρτησίας από το κράτος του Ισραήλ. To 1953 καθιερώθηκε η απονομή του βραβείου από τον τότε υπουργό παιδείας Μπεν-Ζιόν Ντινόρ. Το βραβείο έχει τέσσερις κατηγορίες: κοινωνικές και θρησκευτικές επιστήμες, φυσικές επιστήμες, πολιτισμός, προσωπικό έργο ζωής.
Δημήτριος Μαυροκορδάτος

Ο Δημήτριος Μαυροκορδάτος (1802 ή 1811-1839) ήταν Έλληνας καθηγητής πανεπιστημίου, ιατρός και ευεργέτης του Εθνικού Πανεπιστημίου. Πρόκειται για τον πρώτο τακτικό καθηγητή το Οθώνειου Πανεπιστημίου Αθηνών καθώς και ο πρωτεργάτης της Ανατομίας και Φυσιολογίας στην Ελλάδα.
Παλάτι του Λουξεμβούργου

thumb|right|300px|Το Παλάτι του Λουξεμβούργου κατά την δύση του ηλίου
Το Παλάτι του Λουξεμβούργου (Palais du Luxembourg) στο 6ο διαμέρισμα (arrondissement) του Παρισιού, βόρεια των Κήπων του Λουξεμβούργου είναι η έδρα της Γαλλικής Γερουσίας.

Ο Κήπος του Λουξεμβούργου (γαλλικά:Jardin du Luxembourg) καταλαμβάνει έκταση 25 εκταρίων, στρωμένος κατά τόπους με χαλίκι και γρασίδι καθώς και αγάλματα· διαθέτει επίσης λιμνούλες νερού, όπου τα παιδιά βάζουν πλοία μοντελισμού.

Στην νοτιοδυτική γωνία υπάρχει ένας δενδρόκηπος με μηλιές και αχλαδιές και το "théâtre des marionnettes" (θέατρο με μαριονέτες).
Ίμβραμος

Ο Ίμβραμος (και Ίμβρασος) ήταν προελληνική καρική θεότητα της ευφορίας και της γονιμότητας που αντιστοιχούσε στον Ερμή του ελληνικού δωδεκαθέου. Λατρευόταν ιδιαίτερα στο νησί Ίμβρος από τον οποίο έλαβε και το όνομά της, όπου απολάμβανε ιδιαίτερες τιμές όπως συμπεραίνεται τόσο από την μνεία που γίνεται για αυτόν σε διάφορες αρχαίες επιγραφές όσο και από την απεικόνισή του σε αρχαία χάλκινα νομίσματα του 300 π.Χ.
Πέτρος Βράιλας Αρμένης

Ο Πέτρος Βράιλας Αρμένης (1812 - 1884) ήταν Έλληνας φιλόσοφος και πολιτικός του 19ου αιώνα.
Άντζελα Γκερέκου

Η Άντζελα Γκερέκου (Κέρκυρα 15 Απριλίου 1959) είναι Ελληνίδα αρχιτέκτων, ηθοποιός και πολιτικός, πρόεδρος του Ελληνικού Οργανισμού Τουρισμού (ΕΟΤ). 

Έχει διατελέσει βουλευτής Κέρκυρας με το ΠΑΣΟΚ, υφυπουργός Πολιτισμού και Αθλητισμού (2014-15) στην κυβέρνηση του Αντώνη Σαμαρά, καθώς και υφυπουργός Πολιτισμού και Τουρισμού (2009-10) στην κυβέρνηση του Γιώργου Παπανδρέου.
Άκοβα

Η Άκοβα ή Άκοβαι ήταν Μεσαιωνική πόλη κοντά στο σημερινό χωριό Βυζίκι Αρκαδίας. Η ονομασία αυτή ίσως προέρχεται από την λατινική λέξη «άκουα» που σημαίνει νερό καθώς η περιοχή έχει πολλά νερά. Μετά την άλωση της Κωνσταντινούπολης από τους σταυροφόρους το 1204 και τη διανομή των εδαφών της Βυζαντινής Αυτοκρατορίας, η Άκοβα, μαζί με άλλα 23 φέουδα, αποτέλεσε την βαρονία της Άκοβας, που ήταν μία από τις 12 βαρονίες στις οποίες διαιρέθηκε η Αχαΐα, όπως ονομάζονταν τότε ολόκληρη η Πελοπόννησος. Η βαρωνία δόθηκε στο βαρώνο Γκωτιέ ντε Ροζιέρ το 1209. Ο Γκωτιέ ντε Ροζιέρ έχτισε στην περιοχή ένα φρούριο για το οποίο γίνεται λόγος και στο Χρονικό του Μορέως ("κάστρον καλόν εποίκεν κι ωνόμασε την Άκοβαν"). Οι Φράγκοι ονόμασαν το φρούριο Ματεγκριφόν ή Ματαγκριφόν (Mategriffon ή Mathegriffon) που σήμαινε ή η απόκρουση ή η εξόντωση των Γραικών ο δε λαός το έλεγε «Κάστρο της Μονοβύζας», καθώς μετά το θάνατο του ντε Ροζιέρ τη βαρωνία ανέλαβε η ανεψιά του και κόρη του βαρώνου του Πασαβά (Γύθειο) Μαργαρίτα, για την οποία αναφέρεται ότι ήταν μονόστηθη για να πολεμάει πιο άγρια. Τελικά τα δύο τρίτα των εδαφών της Άκοβας προσαρτήθηκαν στο Πριγκηπάτο της Αχαΐας, με πρίγκηπα τον Γουλιέλμο Βιλλεαρδουίνο, ο οποίος παραχώρησε την περιοχή αργότερα στη δευτερότοκη κόρη του Μαργαρίτα που έγινε η δεύτερη κυρά της Άκοβας το 1277 και η οποία κληροδότησε την Άκοβα στην κόρη της Ισαβέλλα. 

Το φρούριο της Άκοβας καταλήφθηκε από τον Εβρενός - μπέη το 1391, περιήλθε όμως οριστικά στους Οθωμανούς το 1458. Στην περίοδο της Τουρκοκρατίας η Άκοβα αποτελούσε το τέταρτο τμήμα του βιλαετίου της Καρύταινας και ονομαζόταν και Πέρα Μεριά. Το 1611 ιδρύθηκε στην Άκοβα πατριαρχική εξαρχία που παρετυμολογικώς ονομάστηκε "Ιάκωβα".
Α΄ Συνέλευση της Δυτικής Χέρσου Ελλάδος

Η Α΄ Συνέλευση της Δυτικής Χέρσου Ελλάδος ήταν συνάντηση πού έγινε από τις 4 Νοεμβρίου έως τις 9 Νοεμβρίου 1821 στο Μεσολόγγι. Στην συνέλευση πήραν μέρος οι επαρχίες δυτικά των Σαλώνων όπου αποτελούσαν την Δυτική Χέρσο Ελλάδα. Η συνέλευση αρχικά είχε οριστεί να γίνει στο Βραχώρι στις 1 Οκτωβρίου 1821 αλλά αναβλήθηκε. 

Η συνέλευση δημιούργησε προσωρινή τοπική αρχή, τη Γερουσία της Δυτικής Χέρσου Ελλάδας, με σκοπό την διατήρηση της τάξης και την οργάνωση του πολέμου. Στην γερουσία ήταν 10 μελής, κάθε επαρχία εκπροσωπούνταν με ένα μέλος με ετήσια θητεία και υποχρέωση να δίνει λόγω στην εθνική συνέλευση. Πρώτος πρόεδρος της γερουσίας εκλέχτηκε ο Αλέξανδρος Μαυροκορδάτος και έδρα της γερουσίας ήταν αρχικά το Μεσολόγγι και μετέπειτα το Βραχώρι. Η γερουσία καταργήθηκε στις 30 Μαρτίου 1823 με απόφαση της Β΄ Εθνοσυνέλευσης.

Κάποιοι από τους 30 πληρεξούσιους που πήραν μέρος στην συνέλευση ήταν οι:

*Αλέξανδρος Μαυροκορδάτος, πρόεδρος της συνέλευσης
*Ιωάννης Τρικούπης
*Νικολάκης Θάνου (ως εκπρόσωπος-επίτροπος του οπλαρχηγού Γ. Βαρνακιώτη)
*Δημήτριος Μακρής
*Κωνσταντίνος Καραπάνος
* Φώτιος Καραπάνου
*Αλεξάκης Βλαχόπουλος, Βλοχού και Βραχωρίου

Η επόμενη συνέλευση, η Β΄ Συνέλευση της Δυτικής Χέρσου Ελλάδος έγινε από τον Δεκέμβριο του 1823, επίσης στο Μεσολόγγι.
Χόρχε Καρρασκόσα

Ο Χόρχε Καρρασκόσα, γεννημένος στις 15 Αυγούστου 1948 στο Βαλεντίν Αλσίνα του Μπουένος Άιρες, είναι πρώην Αργεντίνος διεθνής ποδοσφαιριστής.

Αγωνίστηκε ως αριστερός αμυντικός σε αριθμό αργεντίνικων συλλόγων (Μπάνφιλντ, Ροσάριο Σεντράλ και Ουρακάν), καθώς και την Εθνική Αργεντινής.
Ιωάννης Βάλβης

Ο Ιωάννης Βάλβης (περ. 1798 - 1884) ήταν Έλληνας αγωνιστής του 1821.
Δημήτριος Πανταζής

Ο Δημήτριος Πανταζής (Αθήνα, 1813 - Αθήνα, 24 Μαρτίου 1884), ήταν Έλληνας λόγιος, διδάσκαλος, λογογράφος, αρχαιολόγος, θεολόγος, δημοσιογράφος και ανώτερος λειτουργός του κράτους.
Νικόλαος Σταματόπουλος

Ο Νικόλαος Σταματόπουλος (; - 14 Ιουλίου 1884) ήταν Έλληνας αγωνιστής του 1821.
Ιωάννης Βουκάλης

Ο Ιωάννης Βουκάλης (; - 1884) ήταν Έλληνας αγωνιστής του 1821.
Πάνος Πίσσας

Ο Πάνος Πίσσας (; - 1884) ήταν Έλληνας επιστήμονας και αγωνιστής.
Άγγελος Στάικος

Ο Άγγελος Στάικος (1808 - 22 Φεβρουαρίου 1884) ήταν Έλληνας αγωνιστής του 1821 και στρατιωτικός της Ελλάδας.
Τριαντάφυλλος Λαζαρέτος

Ο Τριαντάφυλλος Λαζαρέτος (1800 - 1884) ήταν Έλληνας αγωνιστής του 1821, στρατιωτικός και πολιτικός του νεοσύστατου ελληνικού κράτους, βουλευτής, πληρεξούσιος, υπουργός και πρόεδρος της Βουλής των Ελλήνων. Γεννήθηκε στην ΚΕΑ και είχε Κυθηραϊκή καταγωγή πολέμησε στη μάχη της Θήβας μαζί με το Γάλλο φιλέλληνα αξιωματικό Κάρολο Φαβιέρο το 1826,στη μάχη Πάτρας το 1823 με την Ιονική φάλαγγα ,του Χαϊδαρίου το 1826, του Κρεμμυδίου το 1824 και της Καρυστού το 1826 υπό τον Κρατάσσο .Επίσης πολέμησε στη μάχη της Χίου το 1822.Εκλέχθηκε δύο φορές βουλευτής και το 1865 και το 1869. Τιμήθηκε με τον αργυρό σταυρό των Ιπποτών συμμετείχε στα γεγονότα της τρίτης Σεπτεμβρίου ως λοχαγός όπως αναφέρει επίσημος κατάλογος και στην έξωση του Όθωνα όπου με 700 άντρες ως υποστράτηγος τότε έδιωξε τον Όθωνα πηγή απομνημονεύματα Γενναίου Κολοκοτρώνη και εφημερίδα Εμπρός.
Χαρμόλαος Ζηνόβιος

Ο Χαρμόλαος Ζηνόβιος (1805 - 1884) ήταν Έλληνας στρατιωτικός.
Λαίδη Άννα Χάιντ

Η Λαίδη Άννα Χάιντ, Δούκισσα της Υόρκης ("Anne Hyde", 12 Μαρτίου 1637 – 31 Μαρτίου 1671) ήταν η πρώτη από τις δύο συζύγους του Ιακώβου, Δούκα της Υόρκης (του μελλοντικού Βασιλιά Ιακώβου Β' της Αγγλίας και Ζ' της Σκωτίας), και η μητέρα δύο μοναρχών, της Μαίρης Β' της Αγγλίας και της Σκωτίας και της Άννας της Μεγάλης Βρετανίας.

Πριν το γάμο της υπηρέτησε ως μια Κορασίδα της Τιμής στην Μαίρη, Βασιλική Πριγκίπισσα και Πριγκίπισσα της Οράγγης.
Σπυρίδων Λιόλιος

Ο Σπυρίδων Λιόλιος (1817 - 1884) ήταν Έλληνας δικαστικός του 19ου αιώνα.
Σουλτανίτσα Κωστή

Η Σουλτανίτσα Κωστή (; - 1885) ήταν Ελληνίδα του 19ου αιώνα με διακεκριμένη κοινωνική δράση.
Κωνσταντίνος Κριάρης

Ο Κωνσταντίνος Κριάρης (1797 - 1884) ήταν Έλληνας αγωνιστής του 1821.
Αρθουρίτης

Ο Αρθουρίτης είναι θειικό, αρσενικικό και φωσφορικό ορυκτό του σιδήρου και του χαλκού. Έλαβε το όνομά του προς τιμή των Βρετανών ορυκτολόγων Άρθουρ Ράσελ (Sir Arthur Edward Ian Montagu Russell, 1878 – 1964) και Άρθουρ Κίνγκσμπερι (Arthur William Gerald Kingsbury, 1906–1968) για τη συμβολή τους στην ορυκτολογία.

Αποτελεί χαρακτηριστικό ορυκτό (type locality, TL) στο ορυχείο "Hingston Down Consols" κοντά στο Gunnislake στην Κορνουάλη, (Ηνωμένο Βασίλειο), όπου και πρωτοεντοπίστηκε το 1964.
Βασίλειος Γ. Μελάς

"Για άλλους με όμοιο όνομα δείτε Βασίλειος Β. Μελάς, Βασίλειος Μ. Μελάς."
Ο Βασίλειος Γ. Μελάς (1819 - 5 Οκτωβρίου 1885) ήταν Έλληνας ευεργέτης και λόγιος του 19ου αιώνα.
Ευστράτιος Πίσσας

Ο στρατηγός Ευστράτιος Πίσσας (Κυδωνίες ; - 1 Ιανουαρίου 1885) ήταν Έλληνας αγωνιστής του 1821.
Μεσιέ 62

Το Μεσιέ 62 (γνωστό και ως "M62" και "NGC 6266") είναι ένα σφαιρωτό σμήνος σε απόσταση περίπου 22.500 έτη φωτός στον αστερισμό Οφιούχος.
Δεσποινίς Διευθυντής

Το Δεσποινίς Διευθυντής είναι ο τίτλος ελληνικής κινηματογραφικής ταινίας παραγωγής του 1964, από τα στούντιο της Φίνος Φιλμ. Τη σκηνοθεσία της υπογράφει ο Ντίνος Δημόπουλος και το σενάριο από κοινού οι Ασημάκης Γιαλαμάς και Κώστας Πρετεντέρης και αποτελεί διασκευή του ομώνυμου θεατρικού έργου τους, που ανέβηκε με πρωταγωνιστές την Τζένη Καρέζη και τον Νίκο Κούρκουλο. Πρόκειται για μια κλασσική κωμωδία ηθών, από εκείνες που χαρακτηρίζουν την "χρυσή" εποχή του ελληνικού σινεμά. Πρωταγωνιστούν η Τζένη Καρέζη, ο Αλέκος Αλεξανδράκης, ο Διονύσης Παπαγιαννόπουλος και η Λίλλη Παπαγιάννη.
Θερινοί Ολυμπιακοί Αγώνες 1908

Οι Θερινοί Ολυμπιακοί Αγώνες 1908, οι Αγώνες της 4ης Ολυμπιάδας της σύγχρονης εποχής, διοργανώθηκαν στο Λονδίνο των Ηνωμένου Βασιλείου από τις 27 Απριλίου έως και τις 31 Οκτωβρίου.
Θερινοί Ολυμπιακοί Αγώνες 1912

Οι Θερινοί Ολυμπιακοί Αγώνες 1912, οι Αγώνες της 5ης Ολυμπιάδας της σύγχρονης εποχής, διοργανώθηκαν στο Στοκχόλμη της Σουηδίας από τις 5 Μαΐου έως και τις 22 Ιουλίου.
μικρογραφία|Στιγμιότυπο από τον τελικό των 200 μέτρων ανδρών. Το χρυσό μετάλλιο κέρδισε ο Ραλφ Κραιγκ από τις Ηνωμένες Πολιτείες.
μικρογραφία|Η Ρωσία στην τελετή έναρξης.